แบงก์รัฐตั้งสำรองหนี้พุ่ง
แบงก์ชาติเผยเดือนก.ค.เพิ่ม 3.68 หมื่นล้าน คาดทำตามเกณฑ์ใหม่
27 ก.ย. 2559

แบงก์ชาติเผยเดือนก.ค.เพิ่ม 3.68 หมื่นล้าน คาดทำตามเกณฑ์ใหม่
เดือน ก.ค.แบงก์รัฐตั้งสำรองหนี้สงสัยจะสูญเพิ่ม 3.68 หมื่นล้าน ผลจากเกณฑ์ใหม่แบงก์ชาติ รวมทั้งปัญหาหนี้เสียพุ่ง
ธนาคารแห่งประเทศไทย (ธปท.) รายงานการกันค่าเผื่อความเสียหายของสถาบันการเงินเฉพาะกิจที่รับฝากเงิน (ธนาคารรัฐ) เดือน ก.ค.ที่ผ่านมา พบว่า มีการกันค่าเผื่อความเสียหายรวมเพิ่มขึ้นถึง 3.68 หมื่นล้านบาท หรือ 9.84% เทียบกับระยะเดียวกันปีก่อน จาก 3.74 แสนล้านบาท เพิ่มเป็น 4.11 แสนล้านบาท
สำหรับค่าเผื่อความเสียหายจำนวน 4.11 แสนล้านบาท แบ่งเป็น 1) ค่าเผื่อหนี้สงสัยจะสูญ 3.87 แสนล้านบาท เพิ่มจากระยะเดียวกันปีก่อน 3.78 หมื่นล้านบาท หรือ 10.81% และ 2) ค่าเผื่อการด้อยค่าอีก 2.36 หมื่นล้านบาท ลดลงเล็กน้อย 967 ล้านบาท หรือ 3.93% นอกจากนี้ระบบธนาคารรัฐยังมีการกันค่าเสื่อมราคาสะสมอีก 2.41 หมื่นล้านบาท เพิ่มขึ้น 1,760 ล้านบาท หรือ 7.86%
นอกจากนี้ หากเทียบกับเดือนก่อนหน้าค่าเผื่อความเสียหายยังเพิ่มขึ้นต่อเนื่อง 3,829 ล้านบาท หรือ 0.94% จาก 4.07 แสนล้านบาท เพิ่มเป็น 4.11 แสนล้านบาท ในจำนวนนี้ค่าเผื่อหนี้สงสัยจะสูญเพิ่มขึ้น 3,727 ล้านบาท หรือ 0.97% ส่วนค่าเผื่อการด้อยค่าเพิ่มขึ้น 102 ล้านบาท หรือ 0.43% ขณะที่ค่าเสื่อมราคาเพิ่มขึ้น 189 ล้านบาท หรือ 0.79% จาก 2.4 หมื่นล้านบาท เพิ่มเป็น 2.41 หมื่นล้านบาท
ทั้งนี้ การเพิ่มขึ้นของค่าเผื่อความเสียหาย ค่าเผื่อหนี้สงสัยจะสูญ ค่าเผื่อการด้อยค่า สะท้อนว่า หนี้ที่ไม่ก่อให้เกิดรายได้ (เอ็นพีแอล) ของระบบธนาคารรัฐส่งสัญญาณเพิ่มขึ้นต่อเนื่อง เนื่องจากหนี้ที่ปล่อยกู้อาจมีคุณภาพลดลงจากเศรษฐกิจที่ชะลอตัว จนความสามารถในการชำระหนี้ของผู้มีรายได้น้อยที่เป็นลูกค้าธนาคารรัฐยิ่งลดลง จึงต้องกันสำรองหนี้เพิ่มขึ้น เพื่อไม่ให้กระทบฐานะธนาคาร รวมทั้งบ่งชี้ว่าธนาคารรัฐปรับตัวตามเกณฑ์การสำรองหนี้ของ ธปท.มากขึ้น หลังจากต้องเข้ามาอยู่ภายใต้การกำกับดูแลของ ธปท.
ปัจจุบันระบบธนาคารรัฐมีเงินให้กู้ยืมโดยรวม 5.47 ล้านล้านบาท เพิ่มจากระยะเดียวกันปีก่อนที่มี 5.11 ล้านล้านบาท และมีเงินรับฝาก 4.03 ล้านล้านบาท จากระยะเดียวกันปีก่อนที่มี 3.84 ล้านล้านบาท โดยสินเชื่อส่วนหนึ่งขยายตัวตามนโยบายหรือมาตรการกระตุ้นของภาครัฐ
สำหรับธนาคารรัฐ ประกอบด้วย ธนาคารออมสิน ธนาคารอาคารสงเคราะห์ (ธอส.) ธนาคารเพื่อการเกษตรและสหกรณ์การเกษตร ธนาคารเพื่อการส่งออกและนำเข้าแห่งประเทศไทย ธนาคารพัฒนาวิสาหกิจขนาดกลางและขนาดย่อมแห่งประเทศไทย และธนาคารอิสลามแห่งประเทศไทย